Publication: Magyar Közlöny
Issue: MK-1998-117 (Year: 1998, Number: 117)
Era: 1990-2004
Section: 5. számú melléklet a 215/1998. (XII. 24.) Korm. rendelethez
Paragraph Index: 917

2. Az Érdekegyeztető Tanács megtárgyalta a Munka Törvénykönyvéről szóló törvény módosítására vonatkozó kormányzati javaslatokat. A munkavállalói oldal álláspontja szerint a tervezett módosítások hátrányos helyzetbe hozzák a munkavállalókat, ezért elutasították a javaslatokat. Véleményük szerint nem indokoltak a változtatások, kivéve az Alkotmánybíróság által kifogásolt 100. § esetében. Sikertelennek minősítették az Érdekegyeztető Tanács Munkaügyi Bizottságának előkészítő üléseit, mert az előterjesztő nem vette figyelembe a munkavállalói oldal szakértőinek szakmai észrevételeit, továbbá megállapították, hogy a Munka Törvénykönyvével kapcsolatban nincs törvénymódosítási kényszer. A munkaadói oldal többségében támogatta a beterjesztett módosítási javaslatokat. Indoklásként kiemelték, hogy a törvény alkalmazásának tapasztalatai szükségessé teszik a jelenlegi szabályozás változtatását. A napirend tárgyalása során az álláspontok nem közeledtek egymáshoz, ezért a munkavállalói oldal — tiltakozásul — a részletes vitában nem kívánt részt venni, noha a kormányzati oldal az érdemi vita lefolytatását erőteljesen szorgalmazta, és jelezte, hogy az érvek és ellenérvek ismeretében lehetőséget lát kompromisszumokra. Végül a tervezetről a konzultációt a kormányzati oldal a munkaadói oldallal folytatta le.

Source: https://magyarkozlony.hu/hivatalos-lapok/ed6e18837c564777f6d05477e201d9f3ddca9743/dokumentumok/da5b1158dba0187061c814497a307195bd4cc268/letoltes